CELEX: 62008FJ0054
Language: mt
Date: 2009-07-07 00:00:00
Title: Sentenza tat-Tribunal għas-Servizz Pubbliku (L-Ewwel Awla) tas-7 ta' Lulju 2009. # Marjorie Danielle Bernard vs L-Uffiċċju Ewropew tal-Pulizija (Europol). # Servizz pubbliku. # Kawża F-54/08.

SENTENZA TAT-TRIBUNAL GĦAS-SERVIZZ PUBBLIKU
      (L-Ewwel Awla)
      7 ta’ Lulju 2009
      Kawża F-54/08
      Marjorie Danielle Bernard
      vs
      L-Uffiċċju Ewropew tal-Pulizija (Europol)
      “Servizz pubbliku – Persunal tal-Europol – Tmiem definittiv tal-funzjonijiet – Nuqqas ta’ tiġdid ta’ kuntratt – Żball manifest ta’ evalwazzjoni – Miżura ta’ organizzazzjoni tal-proċedura – Ma hemmx lok li tingħata deċiżjoni”
      Suġġett: Rikors ippreżentat skont l-Artikolu 40(3) tal-Konvenzjoni stabbilita abbażi tal-Artikolu K.3 tat-Trattat dwar l-Unjoni Ewropea
         dwar l-istabbiliment ta’ Uffiċċju Ewropew tal-Pulizija (Konvenzjoni tal-Europol) u tal-Artikolu 93(1) tar-Regolamenti tal-Persunal
         tal-Europol, li permezz tiegħu M.D.Bernard titlob fl-ewwel lok, l-annullament tad-deċiżjoni tad-direttur tal-Europol, tal‑31
         ta’ Lulju 2007, li tirrifjuta li ġġeddidilha l-kuntratt tagħha lil hinn mill‑31 ta’ Mejju 2008 u tad-deċiżjoni tad-direttur
         tal-Europol, tad‑29 ta’ Frar 2008, li tiċħad l-ilment preċedenti tagħha kontra d‑deċiżjoni tal‑31 ta’ Lulju 2007 imsemmija
         iktar ’il fuq, sussegwentement, il-komunikazzjoni tar-rapport fi tmiem il‑perijodu ta’ prova tal‑25 ta’ Frar 2004 u, fl-aħħar
         nett, il-kundanna tal-Europol għall-ispejjeż.
      
      Deċiżjoni: Ma għadx hemm lok li tingħata deċiżjoni fuq it-talba għall‑komunikazzjoni tar-rapport fi tmiem il-perijodu ta’ prova tal‑25
         ta’ Frar 2004. Id-deċiżjoni tal‑31 ta’ Lulju 2007 li permezz tagħha d-direttur tal-Europol irrifjuta li jġedded il-kuntratt
         tar‑rikorrenti lil hinn mill‑31 ta’ Mejju 2008 hija annullata. L-Europol huwa kkundannat għall-ispejjeż.
      
      Sommarju
      Uffiċjali – Membri tal-persunal temporanju – Reklutaġġ – Tiġdid ta’ kuntratt għal żmien determinat – Setgħa diskrezzjonali
            tal-amministrazzjoni – Uffiċjali tal-Europol
      (Regolamenti tal-Persunal tal-Europol, Artikolu 6)
      L-amministrazzjoni tgawdi, fil-prinċipju, minn setgħa diskrezzjonali wiegħsa fil‑qasam tat-tiġdid tal-kuntratti ta’ membru
         tal-persunal temporanju konkluż għal perijodu determinat, u l-istħarriġ tal-qorti Komunitarja għandu jkun limitat għall‑verifika
         tan-nuqqas ta’ żball manifest u ta’ abbuż ta’ poter.
      
      Madankollu, sa minn meta l-amministrazzjoni elaborat sistema speċifika, permezz ta’ direttiva interna, maħsuba sabiex tiżgura
         t-transparenza tal-proċess ta’ tiġdid ta’ kuntratti, l-adozzjoni ta’ tali sistema tista’ titqies li hija awtolimitazzjoni
         tas‑setgħa ta’ evalwazzjoni tal-istituzzjoni u topera trasformazzjoni tas-sistema inizjali ta’ membri tal-persunal bil-kuntratt,
         ikkaratterizzata mill-prekarjetà ta’ kuntratti għal perijodu limitat, f’sistema li tistabbilixxi l-prinċipju ta’ tiġdid taħt
         ċertu kundizzjonijiet. Fil-fatt, deċiżjoni ta’ istituzzjoni Komunitarja, ikkomunikata lill‑persunal kollu u li tippreċiża
         l-kriterji u l-proċedura applikabbli fil-qasam tat-tiġdid jew ta’ nuqqas ta’ tiġdid ta’ kuntratt, tikkostitwixxi direttiva
         interna li għandha, bħala tali, titqies li hija regola ta’ kondotta li l‑amministrazzjoni timponi fuqha nnifisha u li minnha
         hija ma tistax titbiegħed mingħajr ma tippreċiża r-raġunijiet li jkunu wassluha sabiex tagħmel hekk, u fin-nuqqas tikser il-prinċipju
         ta’ ugwaljanza fit-trattament.
      
      Peress li l-Europol implementa wkoll, permezz ta’ direttiva interna, sistema speċifika li tistabbilixxi l-prinċipju ta’ tiġdid
         ta’ kuntratt taħt ċerti kundizzjonijiet, fosthom il-prestazzjonijiet professjonali ta’ membri tal-persunal li, evalwati abbażi
         ta’ rapport annwali ta’ evalwazzjoni, għandhom ikunu mill-inqas sodisfaċenti, deċiżjoni li tirrifjuta t-tiġdid ta’ kuntratt
         minħabba li l-prestazzjonijiet professjonali tal-membru tal-persunal ikunu insuffiċjenti, meta dan tal-aħħar ikun kiseb marki
         globalment sodisfaċenti fir-rapport ta’ evalwazzjoni, tkun ivviżżjata bi żball manifest ta’ evalwazzjoni.
      
      (ara l-punti 46 sa 48, 50, 51 u 53)
      Referenza:
      Il-Qorti tal-Prim’Istanza: 1 ta’ Marzu 2005, Mausolf vs Europol, T‑258/03, RecFP p. I‑A‑45 u II‑189, punti 23, 25, 26, 47
         sa 49